И З В Е Ш Т А Ј

О РЕАЛИЗАЦИЈИ ПРОГРАМА ПРЕВЕНЦИЈЕ ХРОНИЧНИХ НЕЗАРАЗНИХ БОЛЕСТИ ЗА 2019. ГОДИНУ

Правилником о начину и поступку доделе средстава из буџета Града Новог Сада за програме и пројекте из области здравства ("Службени лист Града Новог Сада", бр. 9/12, 3/14, 27/14 и 9/19), предвиђени су програми и пројекти које реализују стручна саветодавна радна тела Градоначелника Града Новог Сада, међу којима је и програм превенције хроничних незаразних болести.

Програм превенције хроничних незаразних болести реализује Савет за праћење кретања оболевања од хроничних незаразних болести становништва Града Новог Сада, путем пројеката који имају за циљ промоцију здравља и превенцију и контролу хроничних незаразних болести, и то нарочито кардиоваскуларних болести, дијабетеса, малигних болести, хроничне опструктивне болести плућа, болести мишићно-коштаног система и др. у општој популацији и високо ризичним категоријама становништва Града Новог Сада.

На предлог Савета Градоначелник је донео Програм превенције хроничних незаразних болести за 2019. годину ("Службени лист Града Новог Сада", брoj 10/19).

Одлуком о буџету Града Новог Сада за 2019. годину ("Службени лист Града Новог Сада", бр. 58/18, 30/19 и 48/19), за реализацију програма превенције хроничних незаразних болести обезбеђена су средства у износу од 7.200.000,00 динара.

У складу са Правилником Савет за праћење кретања оболевања од хроничних незаразних болести становништва Града Новог Сада је након добијања сагласности Градоначелника Града Новог Сада, број: 51-19/2019-II од 2. априла 2019. године расписао Јавни конкурс за доделу средстава из буџета Града Новог Сада за реализацију пројеката превенције хроничних незаразних болести за 2019. годину, који је био објављен у "Службеном листу Града Новог Сада" и на званичној интернет презентацији Града Новог Сада.

Јавним конкурсом је утврђено да су пројекти превенције хроничних незаразних болести који су финансирани из буџета Града Новог Сада у 2019. години:

1) пројекти превенције и контроле кардиоваскуларних болести,

2) пројекти превенције и контроле дијабетеса,

3) пројекти превенције и контроле малигних болести,

4) пројекти превенције и контроле хроничне опструктивне болести плућа, и

5) пројекти превенције и контроле болести мишићно-коштаног система.

Право учешћа на Јавном конкурсу имале су здравствене установе чији је оснивач Република Србија, Аутономна Покрајина Војводина или Град Нови Сад и чије је седиште на територији Града Новог Сада.

Поступак Јавног конкурса, у складу са Правилником, спровео је Савет за праћење кретања оболевања од хроничних незаразних болести становништва Града Новог Сада. На предлог Савета, Градоначелник Града Новог Сада донео је закључак којим је утврдио 22 пројекта, за чију реализацију је опредељено укупно 7.188.909,59 динара.

У току 2019. године реализованo je укупно 22 пројекaта, и то:

У циљу подизања нивоа свести о здравим животним навикама, Дом здравља „Нови Сад“ Нови Сад је реализовао пројекат **„Самоконтрола крвног притиска 2019.“**. Патронажне сестре су организовале и реализовале предавања са радионицом о важности примене здравих навика у свакодневном животу са демонстрацијом правилне технике мерења крвног притиска и евидентирања података. Након предавања обухваћени суграђани су имали прилику да вежбају правилну технику мерења ТА, да упореде вредности крвног притиска добијене мерењем на свом апарату са измереним вредностима. Реализовано је укупно 24 предавања у 19 месних заједница Oпштине Нови Сад, уз поделу картона за евиденцију вредности крвног притиска добијених самоконтролом у кућним условима. Едуковано је 465 становника општине Нови Сад, подељено је 1000 картона за контролу ТА и савладана су знања о правилној техници самомерења крвног притиска и правилном начину евиденције добијених вредности. Такође је указано на важност елиминације штетних навика из свакодневног живота. За реализацију овог пројекта, из буџета Града Новог Сада, пренето је и укупно утрошено **225.689,00 динара**.

У циљу упознавања адолесценткиња са карциномом дојки, основним карактеристикама овог обољења, значају редовног самопрегледа као и техникама правилног самопрегледа, Дом здравља „Нови Сад“ Нови Сад реализовао је пројекат **„Едукација адолесценткиња за самопреглед дојки 2019.“**. У оквиру пројекта одржане су радионице прилагођене ученицама средњих школа. Основне теме радионице биле су упознавање адолесценаткиња са карциномом дојки и основним карактеристикама овог обољења (епидемиологија, етиологија, патогенеза, клиничка слика, дијагностика и лечење), као и значај и техника правилног самопрегледа дојки. Одржане су 24 радионице у следећих пет средњих школа на територији Града Новог Сада: Економска школа „Светозар Милетић“, Уметничка школа „Богдан Шупут“, Средња машинска школа Нови Сад, Саобраћајна школа „Пинки“ и Медицинска школа „7. април“. Подељено је 1000 комада здравствено-васпитног материјала – агитки, која је садржала основне информације о раку дојки, процедури правилног самопрегледа дојки и о значају самопрегледа. За реализацију овог пројекта, из буџета Града Новог Сада, пренето је и укупно утрошено **207.896,00 динара**.

У циљу подизања нивоа свести о превенцији рака тестиса и едукације за правилну технику самопрегледа, Дом здравља „Нови Сад“ Нови Сад реализовао је пројекат **„Превенција рака тестиса и едукација за самопреглед 2019.“**. У оквиру пројекта спроведена је едукација у 4 спортска клуба – ОК „Војводина“, Аикидо клуб „Војводина“, Рвачки клуб „Нови Сад“ и Кошаркашка академији 021. Циљ овог пројекта је био да се кроз активности у наведеним спортским клубовима и медијску пропаганду спроведе едукација о препознавању фактора ризика за настанак рака тестиса и кроз радионицу, на моделу симулатору, научи правила техника за самопреглед тестиса. Подељено је 500 комада здравствено-промотивног материјала – агитки и радионицама је обухваћено око 110 учесника. За реализацију овог пројекта, из буџета Града Новог Сада, пренето је и укупно утрошено **118.225,00 динара**.

У циљу информисања грађана о значају превенције хроничних незаразних болести и подизања свести о значају здравља на укупно здравље сваког појединца, Дом здравља „Нови Сад“ Нови Сад реализовао је пројекат **„Пут до здравља 2019.“**. Спроведени су прегледи и едукације у 9 месних заједница: МЗ Каћ, МЗ Степановићево, МЗ Сремска Каменица, МЗ Футог, МЗ Раднички, МЗ Адице, МЗ Житни трг, МЗ 7. јули и МЗ Бистрица. Током прегледа реализоване су и едукације о препознавању фактора ризика за настанак хроничних незаразних болести, здравим стиловима живота како би се утицало на подизање нивоа свести код грађана. Преконтролисана је висина крвног притиска и пулса, урађен је ЕКГ мониторинг, измерена телесна тежина, израчуната БМИ, прегледани су младежи дермоскопом, а урађена је и контрола вредности шећера у капи крви. Едуковани су сви који су били заинтересовани о пружању прве помоћи код застоја срца и спроведена је едукација о правилној техници самопрегледа дојки на торзо симулатору. Током наведених активности, реализатори акција су поделили здравствено-промотивни материјал – 1500 агитки, 10 плаката и урадили анкету којом су добили информацију о усвојеним здравим навикама присутних грађана, колико имају откривених фактора ризика за здравље и да ли знају који су. За реализацију овог пројекта, из буџета Града Новог Сада, пренето је и укупно утрошено **435.074,00 динара**.

У циљу очувања и унапређивања здравља одраслог становништва Новог Сада, раног откривања фактора ризика и симптома који чине основу за превенцију хроничних незаразних болести и подизања нивоа свести о бризи за сопствено здравље становништва Новог Сада, Дом здравља „Нови Сад“ Нови Сад реализовао је пројекат **„Ваш дан за здравље 2019.“**. Овај пројекат је био намењен свим заинтересованим грађанима, а превасходно онима који нису проверавали своје здравствено стање у последње три године. Осим процене општег стања здравља грађана које су радили лекари специјалисти опште медицине, рађена су и два скрининга који нису предмет националних скрининга - скрнинг аудиометрија (метод испитивања слуха) и скрининг премалигних и малигних лезија на кожи (превентивни преглед коже са дермоскопијом у циљу радног откривања премалигних и малигних лезија на кожи). Реализовано је и   
4 акције у сали за едукације у управној згради Дома здравља „Нови Сад“ Нови Сад са следећим садржајем: антропометријско мерење, одређивање ИТМ (индекса телесне масе), мерење крвног притиска, читање ЕКГ записа, превентивни преглед дерматолога, скрининг аудиометрија, процена општег стања здравља, превентивни преглед дерматолога и попуњавање упитника о факторима ризика. Пацијенти за које је процењено да је потребна даља дијагностика, прегледи и лечење су информисани, где и у коју службу Дома здравља требају да се даље јаве. За време трајања акције, на видеобиму су приказиване едукативне презентације у вези за здравим стиловима живота, и подељено је 1000 комада здравствено васпитног материјал у виду агитки. За реализацију овог пројекта, из буџета Града Новог Сада, пренето је и укупно утрошено **434.561,00 динар**.

У циљу подизања нивоа свести о важности редовних скрининг прегледа, лечења од заразних болести и смањења заступљености ових болести у маргинализованој популацији, Дом здравља „Нови Сад“ Нови Сад реализовао је пројекат **„Стоп зарази 2019.“**. Овај пројекат је био намењен породицама које живе у маргинализованим насељима - Велики Рит, Бангладеш и делу насеља Адице које су у ризику или су оболели од заразних болести или од хроничних масовних незаразних болести. Реализовано је 6 предавања на тему „Стоп зарази“ чији је циљ био указивање становништву ових насеља на важност одржавања личне као и хигијене простора у циљу превенције настанка и ширења заразних болести. Прегледано је 313 породица и реализована је детекција вашљивости у 142 породице. Утврђено је присуство вашљивости у 148 породица код појединих или свих чланова, од тога 50 у Бангладешу, 72 у Великом Риту и 20 у насељу Адице. Подељени су шампони најугроженијим породицама које немају могућност да их купе. Такође, реализоване су и јавне манифестације у Великом Риту – 1 манифестација , у Бангладешу и Адицама по две акције, чији је циљ био да се детектује присуство ризико фактора за настанак масовних хроничних незаразних болести код становника ових насеља. Манифестацију је посетило 234 особе. Заинтересовани су имали прилику да измере вредности артеријског крвног притиска и шећера из капиларне крви, да се информишу о здравим стиловима живота, указано им је на ризико факторе и штетност континуираног присуства истих. Добијене вредности су евидентиране у превентивној карти. Код особа код којих су утврђене високе вредности ТА и ШУК заказан је преглед код лекара опште медицине због правовременог и ефикасног лечења у циљу превенције компликација болести. За реализацију овог пројекта, из буџета Града Новог Сада, пренето је и укупно утрошено **402.532,00 динара**.

У циљу смањења стопе смртности и степена компликација код срчаног застоја, Дом здравља „Нови Сад“ Нови Сад реализовао је пројекат **„Помози, не оклевај 2019.“**. Овај пројекат је био намењен учитељима, наставницима и професорима средњих школа на територији Града Новог Сада. Реализовано је укупно 7 обука на којима је присуствовало 190 особа које су усвојиле знања о испоруци правилних и квалитетних компресија грудног коша и пружању правилног удисаја, о бочном положају, шта и колико значи за особу која је без свести а дише, на који начин разговарати са оператерима стручних спасилачких служби. Кроз пројекат се подигао ниво способности појединца да укаже квалитетну прву помоћ познавајући основне елементе техника и вештина из ове области. За реализацију овог пројекта, из буџета Града Новог Сада, пренето је и укупно утрошено **142.936,00 динара**.

У циљу превенције кардиоваскуларних обољења спортиста и подизања знања лекара и медицинских сестара у примарној здравственој заштити, Дом здравља „Нови Сад“ Нови Сад реализовао је пројекат **„Кардиоваскуларни ризици спортиста“**.Учесницима је презентовано предавање у „Power point“-у и припремљен је улазно-излазни евалуциони тест. Написана је и подељена публикација „Кардиоваскуларни ризици спортиста“ (200 примерака), са посебним освртом на кардиоваскуларни ризик допинга у спорту. У управној згради Дома здравља „Нови Сад“ Нови Сад је, за 46 лекара из примарне здравствене заштите (педијатре, спортске лекаре, интернисте, специјалисте опште медицине и медицине рада), одржано предавање у трајању од   
120 минута. Пре и након предавања учесници су попунили улазни и излазни евалуциони тест. За реализацију овог пројекта, из буџета Града Новог Сада, пренето је и укупно утрошено **232.715,00 динара**.

У циљу унапређења здравља грађана, оболелих од кардиоваскуларних болести, а који су на антикоагулантној терапији, Дом здравља „Нови Сад“ Нови Сад реализовао је пројекат **„Антикоагулантна терапија – Сигурност је у знању“**. У склопу пројекта припремљени су анкетни упитници које је 658 пацијената попунило приликом посета изабраном лекару. Попуњавање упитника је било анонимно и на добровољној бази. Добијени подаци су унесени у базу података, након чега је извршена статистичка обрада и анализа применом одговарајућих статистичких метода. На основу добијених резултата о знању пацијената који користе витамин К антагонист оралну антикоагулантну терапију о факторима који утичу на ефикасност терапије, припремљен је и одштампан одговарајући здравствено-васпитни материјал - 300 блокова   
А4 формата који се састоје од 100 двострано штампаних листова у колору, са одговарајућим текстом намењеног пацијентима који користе витамин К антагонист оралну антикоагулантну терапију. Здравствено-васпитни материјал је дистрибуиран свим одељењима Службе опште медицине, Службе за здравствену заштиту радника и Службе кућног лечења Дома здравља „Нови Сад“, а подељен је пацијентима који користе витамин К антагонист оралну антикоагулантну терапију. За реализацију овог пројекта, из буџета Града Новог Сада, пренето је и укупно утрошено **191.119,00 динара**.

У циљу повећања нивоа свести грађана о озбиљности проблема цервикалног синдрома, Дом здравља „Нови Сад“ Нови Сад реализовао је пројекат **„Исправи се“**. Активности пројекта су спроведене у 10 амбуланти опште медицине Дома здравља „Нови Сад“ Нови Сад: “Лиман”, “Јован Јовановић Змај”, “Ново Насеље”, “Булевар”, “Клиса”, “Руменачка”, “Сремска Каменица”, “Петроварадин”, “Футог” и “Руменка. Током предавања подељен је здравствено-едукативни материјал (агитке) и улазни тест који су грађани решавали. Присутни су упознати са проблематиком цервикалног синдрома, како настаје, како се лечи, али и како га спречити. Након теоријског дела, физиотерапеути су грађанима објашњавали заштитне положаје и показивали вежбе. Предавања су одржана у виду интерактивне радионице и том приликом грађани су могли активно да учествују и да раде вежбе уз надзор физиотерапеута, али и да постављају питања. По завршетку предавања попуњавали су излазни тест у циљу евалуације знања. За реализацију овог пројекта, из буџета Града Новог Сада, пренето је и укупно утрошено **132.084,00 динара**.

У циљу утврђивања здравственог стања трудница на почетку трудноће, Дом здравља „Нови Сад“ Нови Сад реализовао је пројекат **„Мере превенције кардиоваскуларних болести жена у трудноћи“**. Жене које су се јавиле свом изабраном гинекологу у Дому здравља „Нови Сад“ Нови Сад, ради утврђивања жељене трудноће, попуниле су анкету и добиле здравствено-едукативни материјал - агитку у којој су могле да виде корисне савете о исхрани, вежбању и корекцији штетних навика у току трудноће. Анкетом је добијен увид у здравствено стање трудница на територији Града Новог Сада на почетку трудноће, а труднице су едуковане о значају правилног начина исхране, физичке активности и промени штетних навика у току ране трудноће, које ће позитивно утицати на њихово опште здравствено стање, адекватан раст и развој бебе и спречити штетне последице развоја кардиоваскуларних обољења током трудноће. Даље едукације су спроведене током редовних планираних прегледа у трудноћи. Пројектни тим је чинио лекар специјалиста гинеколог и акушерска медицинска сестра, а трудницама је мерен крвни притисак и телесна маса и такође су саветоване о здравим стиловима живота. За реализацију овог пројекта, из буџета Града Новог Сада, пренето је и укупно утрошено **137.225,00 динара**.

У циљу превенције исхемичке болести мозга и подизања нивоа знања о овој болести Дом здравља „Нови Сад“ Нови Сад реализовао је пројекат **„Знањем против можданог удара“**. Кроз одржавање предавања, трибина, скрининга психолошког стања и медијску пропаганду се спровела едукација грађана о препознавању првих симптома болести као и начину правовременог реаговања у случају појаве првих симптома. У склопу пројекта одржана су три предавања, трибина и когнитивни скрининг тест о можданом удару у објектима Дома здравља „Нови Сад“ Нови Сад, а такође је одштампан здравствено - промотивни (1000 агитки) и тестовни материјал који је постављен у објектима Дома здравља „Нови Сад“ Нови Сад и на прометним јавним локацијама. Одржане су трибине и у месним заједницама: МЗ Лиман 2, МЗ Ново Насеље и МЗ Петроварадин. За реализацију овог пројекта, из буџета Града Новог Сада, пренето је и укупно утрошено **115.465,00 динара**.

У циљу повећања знања радно активног становништва о настанку и превенцији кардиоваскуларних болести, Дом здравља „Нови Сад“ Нови Сад реализовао је пројекат **„Здраво срце“**. Пре почетка акција и предавања пројекат је промовисан путем штампаних и електронских медија, а јавна предузећа и установе су позивана да узму учешће у пројекту. Реализовано 12 предавања где је учешће узело укупно 276 запослених. Такође је вршена подела здравствено-едукативних материјала у виду агитки. На крају спроведених акција у базу података су унети резултати улазних и излазних тестова и урађена је детаљна анализа резултата. Просек тачних одговора улазног теста био 69,35%, а излазног теста 98,84% тако да је постигнут едукативан циљ пројекта, тј. унапређење знања, ставова и вештина појединаца и група у вези са ризицима настанка и превенције кардиоваскуларних болести. У склопу пројекта је урађена анализа резултата прегледа грађана и утврђени су високо ризични пацијенти који су упућени у здравствени систем ради даљег испитивања и лечења. За реализацију овог пројекта, из буџета Града Новог Сада, пренето је и укупно утрошено **296.125,00 динара**.

У циљу информисања становништва под ризиком за настанак ХНБ о значају и могућностима самоконтроле водећих бихевиоралних и биолошких чинилаца ризика,Институт за јавно здравље Војводине реализовао је пројекат **„Код здравља у   
2019. години“.** У оквиру пројекта дизајнирано је, штампано и, у све здравствене установе на територији Града Новог Сада, дистрибуирано три врсте интерактивног летка са информацијама о томе шта представља кôд здравља. Опремљена је посебна интернет страница ИЗЈЗВ на којој се налазе све релевантне информацијаме о томе шта представља кôд здравља, а иновирана је листа и опис фактора ризика за хроничне незаразне болести као и мере за рано откривање знакова дијабетеса, инфаркта, шлога и хроничне опструктивне болести плућа, са описом пружања прве помоћи ради спречавања фаталних исхода. У холу ИЗЈЗВ су одржане три јавне манифестације поводом Светског дана можданог удара (29. октобар), Светског дана дијабетеса   
(14. новембар) и Светског дана опструктивне болести плућа (15. новембар). Послато је и саопштење релевантним медијима и одржане су две конференције за медије. За реализацију овог пројекта, из буџета Града Новог Сада, пренето је укупно **279.367,10** **динара**, а утрошено је **278.707,10 динара**.

У циљу превенције и контроле малигних болести Институт за јавно здравље Војводине је, у партнерству са Домом здравља "Нови Сад" Нови Сад, реализовао Пројекат **„Значај ХПВ ДНК анализе у превенцији настанка карцинома грлића материце 2019.“**. Пројектом је било обухваћено 300 жена, старости од 18-65 година, код којих је гинеколошким и цитолошким прегледом диjaгностикован: нормалан налаз, нејасна, гранична промена типа-АСЦУС, нискостепена интраепителијална лезија (ЛСИЛ) и високостепена интраепителијална лезија (ХСИЛ). Све учеснице пројекта попуниле су анонимну анкету и потписале информисани пристанак за добровољно учешће у истраживању. Након пријема узорци су испитани на присуство 30 типова ХПВ (*18 високоризичних*: 16, 18, 26, 31, 33, 39, 45, 51, 52, 53, 56, 58, 59, 66, 68, 73 и 82; као и *12 нискоризичних*: 6, 11, 40, 42, 43, 44 ,54, 61, 70, 71, 81 и 89) HPV EUROArray тестом. Молекуларним ХПВ ДНК тестом потврђена је инфекција ХПВ код 49,3% испитаница што омогућава рано откривање жена са ризиком за развој малигне болести грлића материце. На основу резултата добијених у реализованом пројекту закључено је да примена молекуларног ХПВ ДНК теста, уз конвенционални Папа тест, доприноси детаљном и раном откривању жена са ризиком за развој малигне болести грлића материце, да су смањени трошкови лечења, као и да је неопходно унапредити информисање, едукацију и саветовање жена у вези са очувањем репродуктивног здравља, промовисати здраве стилове живота који доприносе смањеном излагању факторима ризика за стицање и перзистирање ХПВ инфекције. За реализацију овог пројекта, из буџета Града Новог Сада, пренето је и укупно утрошено **2.050.704,00 динара**.

У циљу утврђивања заступљености ХПВ код пацијената са карциномима и папиломима горњих аеродигестивних путева,Институт за јавно здравље Војводине је, у сарадњи са Клиником за болести ува, грла и носа, реализовао пројекат **„Значај коинфекције хуманим папилома вирусом и полиомавирусом у етиопатогенези тумора горњих аеродигестивних путева – 2019.“**. Код 70 пацијената оболелих од карцинома и папилома горњих аеродигестивних путева испитивано је присуство инфекције ХПВ и коинфекције Епштајн Баровим вирусом (ЕБВ) и Полиомавирусом. Испитивани узорак је укључивао: 8,6% жена и 91,4% мушкараца, просечне старости 57 година. Сви учесници пројекта су попунили анонимну анкету и потписали пристанак за добровољно учешће у истраживању. У погледу локализације тумора 60% оболелих је имало карцином *laryngsa*; 11,4% *oropharingsa*; 4,2% *epipharyngsa*; 14,3% карцином језика, док је код 10% нађен папиломатозе ларинкс. У узораку од 70 скарификата горњих аеродигестивних путева, применом дијагностичког кита „HPV EUROArray“ (Euroimmun, Germany*)* извршено је откривање и генотипизација 18 високо-ризичних типова и 12 ниско-ризичних ХПВ генотипова. ХПВ-ДНК позитиван резултат нађен је код 16,7% испитаника. Присуство генома Епштајн-Баровог вируса (ЕБВ ДНК)дијагностиковано је код **38,6%** оболелих. За реализацију овог пројекта, из буџета Града Новог Сада, пренето је укупно **870.487,36** **динара**, а утрошено је **852.712,78 динара**.

У циљу унапређења праћења здравственог стања становништва Града Новог Сада и успостављања система мониторинга над апсентизмом, Институт за јавно здравље Војводине је, у сарадњи са Домом здравља "Нови Сад" Нови Сад, реализовао пројекат **„Праћење апсентизма у циљу унапређења праћења здравственог стања становништва Града Новог Сада“**. Током реализације активности састављена је листа од девет обележја на основу којих је рађена провера података и анализа о привременој спречености за рад – служба у којој је отворено боловање, пол, старост, послодавац, шифра делатности, датум почетка привремене спречености за рад, узрок привремене спречености за рад и дијагноза према Међународној класификацији болести. Поред наведеног, прикупљени су и подаци о броју радноактивног становништва које остварује здравствену заштиту у Дому здравља "Нови Сад" Нови Сад, који су били потребни за рачунање индикатора апсентизма на основу којих је урађена анализа о водећим узроцима апсентизма, са посебним освртом на хроничне незаразне болести. За реализацију овог пројекта, из буџета Града Новог Сада, пренето је и укупно утрошено **80.197, 46 динара**.

У циљу подизања свести о значају свакодневног информисања о квалитету ваздуха, Институт за јавно здравље Војводине је реализовао пројекат **„Индекс квалитета ваздуха у служби праћења фактора ризика из животне средине значајних за превенцију болести срца и плућа“**. У склопу пројекта урађена је детаљна анализа резултата доступних еколошко-епидемиолошких истраживања о утицају квалитета ваздуха на здравље у сврху препознавања загађујућих материја које би биле од интереса на којим би се заснивао Индекс, њихова интеракција и осетљива популација. Урађена је статистичка обрада података и израђена је софтверска апликација за обезбеђивање јавне доступности података о индексу квалитета ваздуха. За реализацију овог пројекта, из буџета Града Новог Сада, пренето је и укупно утрошено **116.109,20 динара**.

У циљу провере нивоа знања и ставова студената Универзитета у Новом Саду о факторима ризика за настанак малигних болести**,** Институт за онкологију Војводине је у партнерству са Заводом за здравствену заштиту студената Нови Сад реализовао пројекат **„Пажња! Ризик је свуда 2019. (Be aware, risk is everywhere 2019.)“**. У мањим групама је обављено анкетирање укупно 506 студената који су попунили анонимне упитнике. Сврха истраживања је била процена нивоа знања о факторима ризика за настанак малигних обољења и процена потребе за едукацијом студената о истим. Анкета је креирана у сарадњи са Центром за промоцију здравља Института за јавно здравље Војводине, а састојала се из два дела – у првом делу студенти су уносили податке о општим карактеристикама, а други део је чинила табела за проверу знања студената о 29 фактора ризика који се повезују са појавом малигних обољења. Дошло се до закључка да постоји потреба за додатном едукацијом студената о познатим факторима ризика. За реализацију овог пројекта, из буџета Града Новог Сада, пренето је и укупно утрошено **131.033,00** динара.

У циљу унапређења психофизичког здравља и подстицању развоја здравих стилова живота код младих узраста од 18 до 26 година,Институт за онкологију Војводине је, у партнерству са Заводом за здравствену заштиту студената Нови Сад, реализовао пројекат **„РизикО 2019.“**. У свечаној сали Завода за здравствену заштиту студената Нови Сад одржано је 5 едукација и 5 радионица на којима је присуствовало   
185 студената, на којима су имали прилике да се упознају са факторима ризика за настанак малигних болести, о протективним факторима који могу да смање вероватноћу њиховог настанка и да се кроз примере и кратку вежбу упознају са теоријским моделима промене здравственог понашања као што је Транстеоријски модел. Учесници су попуњавали улазни и излазни тест, како би се уочило повећање знања о ризичним факторима за настанак малигних болести. За реализацију овог пројекта, из буџета Града Новог Сада, пренето је **147.570,00** динара, а укупно утрошено **147.566,36** динара.

У циљу подизања нивоа квалитета лечења пацијената оболелих од карцинома бронха и подизања нивоа знања лекара и здравствених радника о специфичностима радиотерапије у лечењу карцинома бронха, Институт за плућне болести Војводине реализовао је пројекат **„Значај радиотерапије у лечењу карцинома бронха 2019.“**. У оквиру пројекта, припремљено је и подељено укупно 1000 едукативних брошура у Служби за радиотерапију Института за плућне болести Војводине, а које су биле намењене намењене пацијентима и њиховим породицама. За реализацију овог пројекта, из буџета Града Новог Сада, пренето је и укупно утрошено **84.745,41 динар**.

У циљу подизања нивоа квалитета палијативне неге оболелих од карцинома бронха, Институт за плућне болести Војводине је реализовао пројекат **„Палијативно збрињавање болесника са узнапредовалим карциномом плућа 2019.“**. У оквиру пројекта, чланови стручног тима су припремили две едукативне брошуре намењене пацијентима, њиховој породици и неговатељима које су достављене Дому здравља "Нови Сад" Нови Сад и Заводу за хитну медицинску помоћ Нови Сад. Прва брошура се односила на основе палијативног збрињавања са негом, а друга је била усмерена на аспект бола. За реализацију овог пројекта, из буџета Града Новог Сада, пренето је и укупно утрошено **212.912,40** **динара**.

**Преглед пренетих средстава за реализацију пројеката Програма превенције хроничних незаразних болести за 2019. годину**

|  |  |  |  |
| --- | --- | --- | --- |
| **ПОДНОСИЛАЦ ПРИЈАВЕ**  **ПРОЈЕКТА** | **НАЗИВ ПРОЈЕКТА** | **ИЗНОС СРЕДСТАВА ИЗ БУЏЕТА ГРАДА** | **УКУПНО** |
| Институт за јавно здравље Војводине | „Значај ХПВ ДНК анализе у превенцији настанка карцинома грлића материце-2019“ | 1.648.494,00 | 2.050.704,00 |
| Дом здравља „Нови Сад“  Нови Сад | 402.210,00 |
| Институт за јавно здравље Војводине | „Кôд здравља u 2019. години“ | 279.367,10 | 279.367,10 |
| Институт за јавно здравље Војводине | „Индекс квалитета ваздуха у служби праћења фактора ризика из животне средине значајних за превенцију болести срца и плућа“ | 116.109,20 | 116.109,20 |
| Институт за јавно здравље Војводине | "Праћење апсентизма у циљу унапређења праћења здравственог стања становништва Града Новог Сада“ | 80.197,46 | 159.895,12 |
| Дом здравља „Нови Сад“  Нови Сад | 79.697,66 |
| Институт за јавно здравље Војводине | „Значај коинфекције хуманим папилома вирусом и полиомавирусом у етиопатогенези тумора горњих аеродигестивних путева - 2019“ | 870.487,36 | 870.487,36 |
| Институт за плућне болести Војводине | „Значај радиотерапије у лечењу карцинома бронха 2019“ | 84.745,41 | 84.745,41 |
| Институт за плућне болести Војводине | „Палијативно збрињавање болесника са узнапредовалим карциномом плућа 2019“ | 212.912,40 | 212.912,40 |
| Институт за онкологију Војводине | „РизикО 2019“ | 147.570,00 | 176.625,00 |
| 29.055,00 |
| Завод за здравствену заштиту студената Нови Сад |
| Институт за онкологију Војводине | „Пажња! Ризик је свуда 2019 (Be awаre, risk is everywhere 2019)“ | 131.033,00 | 166.418,00 |
| Завод за здравствену заштиту студената Нови Сад | 35.385,00 |
| Дом здравља „Нови Сад“  Нови Сад | „Едукација адолесценткиња за самопреглед дојки 2019.“ | 207.896,00 | 207.896,00 |
| Дом здравља „Нови Сад“  Нови Сад | „Самоконтрола крвног притиска 2019.“ | 225.689,00 | 225.689,00 |
| Дом здравља „Нови Сад“  Нови Сад | "Здраво срце" | 296.125,00 | 296.125,00 |
| Дом здравља „Нови Сад“  Нови Сад | "Знањем против можданог удара" | 115.465,00 | 115.465,00 |
| Дом здравља „Нови Сад“  Нови Сад | „Помози, не оклевај 2019.“ | 142.936,00 | 142.936,00 |
| Дом здравља „Нови Сад“  Нови Сад | „Ваш дан за здравље 2019.“ | 434.561,00 | 434.561,00 |
| Дом здравља „Нови Сад“  Нови Сад | „Стоп зарази 2019.“ | 402.532,00 | 402.532,00 |
| Дом здравља „Нови Сад“  Нови Сад | „Пут до здравља 2019.“ | 435.074,00 | 435.074,00 |
| Дом здравља „Нови Сад“  Нови Сад | „Превенција рака тестиса и едукација за самопреглед 2019.“ | 118.225,00 | 118.225,00 |
| Дом здравља „Нови Сад“  Нови Сад | "Мере превенције кардиоваскуларних  болести жена у трудноћи" | 137.225,00 | 137.225,00 |
| Дом здравља „Нови Сад“  Нови Сад | "Исправи се!" | 132.084,00 | 132.084,00 |
| Дом здравља „Нови Сад“  Нови Сад | "Антикоагулантна терапија - сигурност је у знању" | 191.119,00 | 191.119,00 |
| Дом здравља „Нови Сад“  Нови Сад | "Кардиоваскуларни ризици спортиста" | 232.715,00 | 232.715,00 |

**ПРЕДСЕДНИК САВЕТА**

*Ass. dr sci. med. Драган Стајић*