И З В Е Ш Т А Ј

О РЕАЛИЗАЦИЈИ ПРОГРАМА ПРОНАТАЛИТЕТНЕ ПОПУЛАЦИОНЕ ПОЛИТИКЕ ЗА 2019. ГОДИНУ

Правилником о начину и поступку доделе средстава из буџета Града Новог Сада за програме и пројекте из области здравства („Службени лист Града Новог Сада“,   
бр. 9/12, 3/14, 27/14 и 9/19), предвиђени су програми и пројекти које реализују стручна саветодавна радна тела Градоначелника Града Новог Сада, међу којима је и Програм пронаталитетне популационе политике.

Програм пронаталитетне популационе политике реализује Градски одбор за пронаталитетну популациону политику путем пројеката који имају за циљ усвајање потребних знања из области заштите и унапређења репродуктивног здравља, као и подстицање примене развојно примереног и одговорног понашања и изградњу одговорног односа према планирању породице.

На предлог Градског одбора, Градоначелник је донео Програм пронаталитетне популационе политике за 2019. годину („Службени лист Града Новог Сада“ број 10/19).

Средства за реализацију пројеката пронаталитетне популационе политике обезбеђена су Oдлуком о буџету Града Новог Сада за 2019. годину („Службени лист Града Новог Сада“, бр. 58/19, 30/19 и 48/19), у укупном износу од 2.000.000,00 динара.

У складу са Правилником, Градски одбор за пронаталитетну популациону политику је, након добијања сагласности Градоначелника Града Новог Сада (Закључак Градоначелника Града Новог Сада, број: 51-25/2019-II, од 24. априла 2019. године) расписао Јавни конкурс за доделу средстава из буџета Града Новог Сада за реализацију пројеката пронаталитетне популационе политике за 2019. годину, који је објављен у „Службеном листу Града Новог Сада“, број 19/19 и на званичној интернет презентацији Града Новог Сада.

Јавним конкурсом је утврђено да су пројекти пронаталитетне популационе политике који ће се финансирати из буџета Града Новог Сада у 2019. години:

**1) пројекти едукације младих о репродуктивном здрављу**

Пројекти едукације младих имају за циљ усвајање здравих стилова живота, очување здравља и правилан развој младих путем изградње позитивних ставова према породици и рађању, њихово информисање о променама које се дешавају у пубертету у циљу едукације о безбедном сексуалном понашању и заштити репродуктивног здравља, као и мотивисање младих за одговорно и безбедно сексуално понашање.

**2) пројекти заштите репродуктивног здравља**

Пројекти заштите репродуктивног здравља имају за циљ унапређење репродуктивног здравља како би се свакој трудници, породиљи и новорођенчету обезбедио највиши могући степен здравствене заштите.

Право учешћа на Јавном конкурсу имале су здравствене установе чији је оснивач Република Србија, Аутономна Покрајина Војводина или Град Нови Сад и чије је седиште на територији Града Новог Сада.

Поступак Јавног конкурса, у складу са Правилником, спровео је Градски одбор за пронаталитетну популациону политику. На предлог Градског одбора, Градоначелник Града Новог Сада донео је Закључак број: 51-60/2019-II од 19. јула 2019. године, којим је за реализацију једанаест пројеката опредељено укупно 1.999.568,49 динара за три пројекта Института за јавно здравље Војводине и осам пројеката Дома здравља „Нови Сад“ Нови Сад.

У току 2019. године реализовани су следећи пројекти:

1) Институт за јавно здравље Војводине реализовао је Пројекат **„Надзирем свој ХПВ профил 2019. година“**, у циљу спровођења превентивне анализе ХПВ инфекције код мушкараца млађе репродуктивне доби у Новом Саду. У оквиру пројекта, од маја до децембра 2019. године дизајнирано је и одштампано 5000 здравствено едукативних летака под називом „Зашто је важно...“, са информацијама о мерама заштите од сексуално преносивих инфекција и важности ХПВ вакцинације. Дистрибуирани су у средње школе и здравствене установе на територији Града Новог Сада, а поред тога, летак се могао видети и на интернет страници Института за јавно здравље Војводине. У циљу здравственог васпитања о мерама превенције и пожељном стилу понашања, извршена је мотивација 100 младића из Новог Сада, од 16 до 26 година да утврде лични ХПВ профил. Код 22,5% од укупно 80 тестираних испитаника потврђена је ХПВ инфекција. Након добијања резултата свим учесницма пројекта омогућена је индивидуална интерпретација резултата од стране лекара, субспецијалисте вирусологије и микробиологије и специјалисте дерматологије, те је на тај начин извршено индивидуално саветовање младих особа о општим и специфичним мерама превенције сексуално преносивих инфекција, начинима контроле постојеће инфекције, начину понашања у случају инфекције и даљем третману и праћењу. За реализацију овог пројекта, из буџета Града Новог Сада, издвојено је укупно 337.387,68 динара, а утрошено 336.617,68 динара.

2) Институт за јавно здравље Војводине реализовао је пројекат **„Недеља подршке дојењу 2019. године - Оснажимо родитеље да се дојење деси и одржи“** у циљу повећања нивоа свести о значају дојења као јавноздравственог приоритета у локалној заједници путем спровођења едукација и социјално – маркентишке кампање „Недеља посвећена дојењу“. У оквиру пројекта дизајнирано је, одштампано и дистрибуирано 3000 примерака брошуре „Мој дневник дојења“ у седам здравствених установа на територији Града Новог Сада. У основним школама и предшколској установи „Радосно детињство“ организован је конкурс за ликовне и литерарне радове на тему „Подржимо дојење“, након чега је оформљена комисија која је извршила одабир најуспешнијих радова, од укупно 280 пристиглих, а укупно је додељено   
12 појединачних награда за најуспешније радове. Такође, организована је и едукација за ученике педијатријског смера средње медицинске школе „7. април“, две едукације за лекаре и медицинске сестре у Дому здравља „Нови Сад“ Нови Сад и Клиници за гинекологију Клиничког центра Војводине и едукација трудница и будућих очева у удружењу „Бебац“. Опремљена је интернет страница Института за јавно здравље Војводине, као и Фејсбук страница и организована је јавна манифестација са изложбом радова и доделом 20 награда најуспешнијим ауторима.За реализацију овог пројекта, из буџета Града Новог Сада, издвојено је и утрошено укупно 313.714,81 динар.

3) У циљу унапређења репродуктивног здравља ученика млађег основношколског узраста, едукације едукатора и деце на тему промена у пубертету, Институт за јавно здравље Војводине реализовао је пројекат **„Разумем шта ми се дешава – подршка едукацији ученика основношколског узраста о пубертету – 2. део“**. У оквиру пројекта одштампано је и дистрибуирано здравствено-васпитно средство „Моје тело“ и приручник „Разумем шта ми се дешава“. Такође, за здравствене и просветне раднике је организован семинар и одржана едукација о физиолошким, психолошким и социјалним променама у пубертету. Опремљена је интернет страница Института за јавно здравље Војводине, као и Фејсбук страница, а достављено је саопштење релевантним медијима у оквиру редовне конференције за медије Института за јавно здравље Војводине. За реализацију овог пројекта, из буџета Града Новог Сада, издвојено је и утрошено укупно 288.768,00 динара.

4) У циљу унапређења репродуктивног здравља младих кроз подизање нивоа знања о сексуалном насиљу у партнерским везама, Дом здравља „Нови Сад“ Нови Сад реализовао је пројекат **„Превенција сексуалног партнерског насиља међу младима 2019.“.** Пројекат је реализован кроз радионичарски рад – укупно 30 радионица са ученицима првих разреда шест средњих школа (750 ученика) са територије Града Новог Сада (Техничка школа „Милева Марић Ајнштајн“, Економска школа „Светозар Милетић“, Средња машинска школа, Рачунарска гимназија „Смарт“, „MC Vision Academy“ и Саобраћајна школа „Пинки“). Основне теме радионице биле су информације о појму сексуалног насиља, последицама сексуалног насиља, знацима за препознавање сексуалног насиља у партнерској вези и о начинима одупирања сексуалном насиљу, уз акценат на вештине асертивне комуникације. Здравствено васпитни материјал - агитке је штампан у 1.000 примерака и служиће у даљем раду са ученицима. У оквиру пројекта спроведено је и анкетно истраживање о знању и ставовима младих о сексуалном насиљу. Анкетирање се спроводило путем анонимног самопопуњавања упитника пре извођења радионице, а истраживањем су обухваћени учесници радионица. За реализацију овог пројекта, из буџета Града Новог Сада, издвојено је и укупно утрошено 223.965,00 динара.

5) У циљу подизања свести о важности и значају дојења у првих шест месеци живота беба и подизању стопе дојења, Дом здравља „Нови Сад“ Нови Сад реализовао је Пројекат **„Мајчино млеко - најбоља храна 5“.** Служба патронаже Дома здравља „Нови Сад“ је у периоду јул – децембар 2019. године реализовала активности пројекта кроз 14 предавања са радионицама, одржаних у салама месних заједница или у њиховим библиотекама. Одржане су акције на следећим локацијама- Степановићево, Ковиљ, Каћ, Будисава, Ветерник, Футог, Бегеч, Кисач, Руменка, Сремска Каменица, Буковац, Петроварадин, Видовданско насеље- Велики рит, Сајлово- Бангладеш, а подразумевале су групни здравствено – васпитни рад у виду предавања и радионица у оквиру ког се трудницама уз стицање теоријског знања демонстрирала и практична примена стеченог теоријског знања на одговарајућим моделима (беба лутка и мулаж дојке) уз могућност вежбања и увежбавања показаних активности. На основу утисака током предавања дошло се до закључка да је здравствено-васпитни програм постигао одличне резултате код трудница, да су биле веома задовољне избором теме, као и предавачем, да су стекле нова знања значајна за период материнства и дојења, што је био циљ спроведених активности. За реализацију овог пројекта, из буџета Града Новог Сада, издвојено је и укупно утрошено 137.197,00 динара.

6) У циљу унапређења репродуктивног здравља и подизања нивоа знања адолесцената о пубертету и адолесценцији, Дом здравља „Нови Сад“ Нови Сад реализовао је Пројекат **„Знањем до унапређења репродуктивног здравља адолесцената 2019.“.** Пројекат је реализован кроз радионичарски рад (25 радионица) са укупно 500 ученика осмих разреда у пет основних школа са територије Града Новог Сада (OШ „Ђорђе Натошевић“, ОШ „Свети Сава“ Руменка, ОШ „Јован Дучић“,   
ОШ „Јован Јовановић Змај“ Сремска Каменица и ОШ „Бранко Радичевић“) у периоду септембар - децембар 2019. године. Здравствено васпитни материјал у виду агитки штампан је у већем тиражу (1000) него што је био број ученика/учесника радионица из разлога што је овај здравствено васпитни материјал био доступан и у амбулантама школских педијатара. За реализацију овог пројекта, из буџета Града Новог Сада, издвојено је и укупно утрошено 131.806,00 динара.

7) У циљу информисања трудница о календару и садржају прегледа током трудноће, Дом здравља „Нови Сад“ Нови Сад реализовао је Пројекат **„Мали водич кроз трудноћу 2019.“.** Штампом здравствено-едукативног материјала – 1000 агитки под називом „Мали водич кроз трудноћу“, трудницама које су се јавиле свом изабраном гинекологу у Дому здравља „Нови Сад“ Нови Сад омогућено је да добију материјал са садржајем прегледа и анализа које треба да ураде током физиолошке трудноће, као и савете и препоруке везане за хигијенско дијететски режим-исхрану и физичку активност. У питању су биле основне информације и препоруке, које понекад труднице не добију од свог изабраног гинеколога, или ако их добију често превиде кад и у којим временским размацима треба да ураде контролне прегледе, у склопу физиолошке трудноће. Штампани материјал је дистрибуиран на 6 пунктова у Служби здравствене заштите жена Дом здравља „Нови Сад“ Нови Сад, као и у Школи за психофизичку припрему трудница Дома здравља „Нови Сад“ Нови Сад. Случајним избором анкетирано је 200 трудница, а резултати анонимне анкете су показали да „Мали водич кроз трудноћу“ има велики значај, посебно првороткама. Са друге стране, подаци из анкете су дали информацију о томе које још теме занимају труднице, што у будућности може бити модел за нове информације у водичима (о путовању, полним односима током трудноће, утицају психолошког стања труднице на плод, третману хроничних болести, примени лекова током трудноће итд). За реализацију овог пројекта, из буџета Града Новог Сада, издвојено је и укупно утрошено 86.541,00 динар.

8) У циљу унапређења репродуктивног здравља ученика четвртих разреда основних школа и подизања нивоа знања о пубертету, Дом здравља „Нови Сад“ Нови Сад реализовао је Пројекат **„Шта знам о пубертету 2019.“.** У оквиру пројекта креиране су радионице прилагођене ученицима четвртих разреда основних школа у оквиру којих су обухваћене најважније информације о пубертету (грађи репродуктивних органа, телесним променама код дечака и девојчица, као и о емоционалном сазревању у периоду пубертета). Реализовано је 25 радионица за укупно 500 ученика четвртих разреда у пет основних школа са територије Града Новог Сада (О.Ш. „Михајло Пупин“ Ветерник, ОШ „Свети Сава“ Руменка, ОШ „Вељко Петровић“ Бегеч, ОШ „Доситеј Обрадовић“ и ОШ „Бранко Радичевић“). Здравствено-васпитни материјал - агитка је садржала основне информације о појму пубертета и одговоре на најчешће постављана питања деце у току одржавања радионичарског рада, а штампана је у већем тиражу (1000) него што је број ученика/учесника радионица из разлога што је била доступна и у амбулантама школских педијатара. За реализацију овог пројекта, из буџета Града Новог Сада, издвојено је и укупно утрошено 135.466,00 динара.

9) У циљу подизања нивоа свести код жена о штетном утицај пушења на здравље, мењања става о пушењу као социјално прихватљивом понашању и информисања трудница о могућности остављања пушења у Саветовалишту за одвикавање од пушења Дома здравља “Нови Сад“ Нови Сад, Дом здравља „Нови Сад“ Нови Сад реализовао је Пројекат **„Кад мама пуши и беба пуши 2019.“.** Пројектом је постигнуто да жене пушачи, у трудноћи, као и жене које желе да остану трудне, добију информације у виду агитки које ће стајати у чекаоницама на одељењима гинекологије у свим објектима Дома здравља „Нови Сад“ Нови Сад, а то су објекти „Лиман“, „Бистрица“, “Михајло Пупин“, „Др Јован Јовановић Змај“ и Петроварадин. Такође, штампани материјал је дистрибуиран и патронажним сестрама које обилазе труднице током редовних кућних посета. За реализацију овог пројекта, из буџета Града Новог Сада, издвојено је и укупно утрошено 67.053,00 динара.

10) У циљу подизања нивоа знања здравствених радника Дома здравља „Нови Сад“ Нови Саду у вези са подршком о дојењу, Дом здравља „Нови Сад“ Нови Сад реализовао је Пројекат **„Подршка дојењу кроз примарни ниво здравствене заштите“.** У оквиру пројекта реализовано је шест стручних састанака којима је обухваћено 76 здравствених радника из Службе за здравствену заштиту жена, Службе за здравствену заштиту деце и Поливалентне патронажне службе Дома здравља „Нови Сад“ Нови Сад. На две радионице запослени су обновили и проширили знања о подршци дојења и усавршили комуникацијске вештине како би дојиљама које имају потешкоћа пружили помоћ. За реализацију овог пројекта, из буџета Града Новог Сада, издвојено је и укупно утрошено 96.979,00 динара.

11) У циљу едукације и мотивације трудница о здравим стловима живота и смањења броја масовних незаразних болести, Дом здравља „Нови Сад“ Нови Сад реализовао је Пројекат **„Здрава трудница – услов за здраво потомство“.** Све труднице које су се јавиле изабраном гинекологу у Дому здравља „Нови Сад“ Нови Сад добиле су штампани едукативни материјал – агитке под називом “Здрава трудница-услов за здраво потомство“. Случајним избором је анкетирано 200 трудница које су имале прилику да изразе своје задовољство/незадовољство добијеним информацијама. За реализацију овог пројекта, из буџета Града Новог Сада, издвојено је и укупно утрошено 180.691,00 динар.

**Преглед пренетих средстава за реализацију пројеката Програма пронаталитетне популационе политике за 2019. годину**

|  |  |  |  |  |  |
| --- | --- | --- | --- | --- | --- |
|  | **ЗДРАВСТВЕНА УСТАНОВА** | **НАЗИВ ПРОЈЕКТА** | **ИЗНОС ПРЕНЕТИХ СРЕДСТАВА ИЗ БУЏЕТА ГРАДА** | **РЕАЛИЗОВАНО** | **ПОВРАЋАЈ** |
| **1** | Институт за јавно здравље Војводине | "Недеља подршке дојењу 2019.  године : Дојење - темељ живота" | 313.714,81 | 313.714,81 | 0,00 |
| **2** | Институт за јавно здравље Војводине | "Разумем шта ми се дешава -  Подршка едукацији ученика  основношколског узраста о  пубертету-2. део" | 288.768,00 | 288.768,00 | 0,00 |
| **3** | Институт за јавно здравље Војводине | "Надзирем свој ХПВ профил  2019. година" | 337.387,68 | 336.617,68 | 770,00 |
| **4** | Дом здравља „Нови Сад“ Нови Сад | "Мали водич кроз трудноћу  2019." | 86.541,00 | 86.541,00 | 0,00 |
| **5** | Дом здравља „Нови Сад“ Нови Сад | "Здрава трудница - услов за  здраво потомство" | 180.691,00 | 180.691,00 | 0,00 |
| **6** | Дом здравља „Нови Сад“ Нови Сад | "Подршка дојењу кроз  примарни ниво  здравствене заштите" | 96.979,00 | 96.979,00 | 0,00 |
| **7** | Дом здравља „Нови Сад“ Нови Сад | "Мајчино млеко - најбоља  храна 5" | 137.197,00 | 137.197,00 | 0,00 |
| **8** | Дом здравља „Нови Сад“ Нови Сад | "Шта знам о  пубертету 2019." | 135.466,00 | 135.466,00 | 0,00 |
| **9** | Дом здравља „Нови Сад“ Нови Сад | "Кад мама пуши  и беба пуши 2019." | 67.053,00 | 67.053,00 | 0,00 |
| **10** | Дом здравља „Нови Сад“ Нови Сад | "Знањем до унапређења  репродуктивног здравља  адолесцената 2019." | 131.806,00 | 131.806,00 | 0,00 |
| **11** | Дом здравља „Нови Сад“ Нови Сад | "Превенција сексуалног  партнерског насиља  међу младима 2019." | 223.965,00 | 223.965,00 | 0,00 |
|  | **УКУПНО:** | | **1.999.568,49** | **1.998.798,49** | **770,00** |

**ПРЕДСЕДНИК**

*Проф. др Вук Секулић, с.р.*