И З В Е Ш Т А Ј

О РЕАЛИЗАЦИЈИ ПРОГРАМA

ПРЕВЕНЦИЈЕ ЗЛОУПОТРЕБЕ ДРОГА ЗА 2019. ГОДИНУ

Комисија за борбу против дрога, као стручно саветодавно радно тело Градског већа Града Новог Сада, образована је Решењем Градског већа („Службени лист Града Новог Сада бр. 56/10 и 45/12), чиме је настављен рад Градског одбора за превенцију зависности од психоактивних супстанци.

На основу Правилника о начину и поступку доделе средстава из буџета Града Новог Сада за пројекте и програме из области здравства („Службени лист Града Новог Сада“   
бр. 9/12, 3/14, 27/14 и 9/19), а на предлог Комисије за борбу против дрога, Градско веће Града Новог Сада донело је Програм превенције злоупотребе дрога за 2019. годину („Службени лист Града Новог Сада“, број 10/19).

Програмом су утврђене активности на превенцији злоупотребе дрога, које су реализоване у 2019. години путем пројеката, у циљу континуиране превенције злоупотребе дрога на територији Града Новог Сада, промовисања живота без дрога и спречавања њеног коришћења.

Одлуком о буџету Града Новог Сада за 2019. годину („Службени лист Града Новог Сада“, број 58/18), за реализацију Програма опредељена су средства у износу од 4.150.000,00 динара.

Правилником је утврђено да се избор пројеката, којима се реализује Програм, врши путем јавног конкурса, који се расписује посебно за здравствене установе чији је оснивач Република Србија, Аутономна Покрајина Војводина или Град Нови Сад и чије је седиште на територији Града Новог Сада, а посебно за удружења, задужбине и фондације чије је седиште на територији Града Новог Сада и чији циљеви оснивања доприносе реализацији Програма превенције злоупотребе дрога.

Конкурс, уз сагласност Градоначелника, расписује Комисија за борбу против дрога, најмање једном годишње, у зависности од средстава обезбеђених у буџету Града за ову намену, а објављује се у „Службеном листу Града Новог Сада“ и на званичној интернет презентацији Града Новог Сада.

У току 2019. године Комисија за борбу против дрога је расписала један Јавни конкурс за доделу средстава из буџета Града Новог Сада за реализацију пројеката превенције злоупотребе дрога за 2019. годину које реализују здравствене установе и један Јавни конкурс за доделу средстава из буџета Града Новог Сада за реализацију пројеката превенције злоупотребе дрога за 2019. годину које реализују удружења, задужбине и фондације.

Пријава на конкурс се подносила Комисији за борбу против дрога на посебном обрасцу који је био саставни део конкурса.

Јавни конкурс за доделу средстава из буџета Града Новог Сада за реализацију пројеката превенције злоупотребе дрога за 2019. годину које реализују здравствене установе био је расписан 8. маја 2019. године, намењен за финансирање:

1. пројеката промоције здравих стилова живота младих без употребе дрога и промоције волонтерства у превенцији злоупотребе дрога,
2. пројеката едукације о штетном утицају дрога и превентивним мерама,
3. пројеката превенције рецидива, штетних последица коришћења дроге и смањења штете, и
4. пројеката обележавања значајних датума и израде и дистрибуције едукативног и промотивног материјала.

Закључком Градоначелника утврђено је пет пројеката превенције злоупотребе дрога које реализују здравствене установе за 2019. годину, у укупном износу од 1.381.259,31 динара, и то:

1. у циљу повећања свести и знања младих узраста 13-18 година о штетном утицају дрога и превентивним мерама, реализован је пројекат Института за јавно здравље Војводине **„ПАС нису за нас у 2019. години - 4. део“.** У оквиру пројекта израђена је интернет страна и страница са здравствено-васпитним едукативним средствима. Одржане су едукативне трибине за родитеље и наставнике у ОШ „Десанка Максимовић“ и средњој пољопривредној школи са домом ученика у Футогу на тему „Превенција болести зависности - родитељи и школа у акцији“. Током едукација коришћене су наочаре за симулацију дејства ПАС и одржана је јавна манифестација у средњој пољопривредној школи са домом ученика у Футогу, где су ученици првог разреда имали прилику да пробају полигон и тестирају своје моторичке способности пре и након ношења наочара за стимулацију дејства ПАС. За реализацију овог пројекта из буџета Града Новог Сада пренето је и укупно утрошено **181.495,43** динара.
2. у циљу информисања грађана о штетном утицају дрога на организам, породицу и заједницу и промоције здравих стилова живота**,** реализован је пројекат: **„Новембар 2019. месец борбе против зависности: Живот ДА дрога НЕ“** Дома здравља „Нови Сад“. Кроз трибине и медијску пропаганду спроведене су едукације, пре свега родитеља, о препознавању симптома код деце о коришћењу психоактивних супстанци. Едукацијама се тежило да се подигне ниво свести код наших суграђана о штетном дејству и изузетно лошем утицају пушења, алкохола и употребе енергетских пића на здравље, што се често неправедно потцењује, иако има подједнако разарајуће дејство на организам као и психоактивне супстанце. У оквиру пројекта спроведене су трибине у 2 месне заједнице - МЗ „7. јули“ и МЗ „Народни хероји“, у 2 средње школе - Приватна Е Гимназија и Средња економска школа „Светозар Милетић“, као и једна трибина за студенте на Ицепс основним студијама здравствене неге. Такође, штампан је и подељен здравствено-промотивни материјал - 1.000 агитки. За реализацију овог пројекта из буџета Града Новог Сада пренето је и укупно утрошено **127.706,00** динара.

**3)** у циљу превенције употребе дрога и подизања ниво знања адолесцената о адолесценцији и ризицима за усвајање штетних облика понашања, Дом здравља „Нови Сад“ реализовао је пројекат **„За безбрижно одрастање без дроге“.** У оквиру пројекта Служба за здравствену заштиту деце, Саветовалиште за младе ,Дома здравља „Нови Сад“ спровело је групни здраствено-васпитни рад у виду радионица. Укупно је реализовано 130 радионица у 14 средњих школа у периоду септембар - децембар 2019. године на којима је присуствовалао 2.738 ученика**.** Средње школе које су обухваћене овим пројектом су:Електротехничка школа „Михајло Пупин“, Школа за дизајн „Богдан Шупут“, Медицинска школа „7. април“, Средња школа „Светозар Милетић“, Гимназија „Јован Јовановић Змај“, Гимназија „Лаза Костић“, Техничка школа „Милева Марић Ајнштајн“, Техничка школа „Павле Савић“, Пољопривредна школа са домом ученика у Футогу, Гимназија „Исидора Секулић“, Гимназија „Светозар Марковић“, Музичка школа „Исидор Бајић“, Средња балетска школа и Саобраћајна школа „Пинки“. Такође, у просторијама школа организоване су здраствено васпитне изложбе на тему: “За безбрижно одрастање без дрога“, а снимљен је и филм који је приказиван на радионицама. За реализацију овог пројекта из буџета Града Новог Сад пренето је **819.674,00** динара, а укупно је утрошено **794.674,00** динара.

**4)** у циљу едукације здравствених радника - педијатара, психијатара, лекара опште праксе, медицинских сестара и здравствених сарадника-психолога и социјалних радника о злоупотреби и зависности од психоактивних супстанци, Клинички центар Војводине је реализовао Пројекат **„Злоупотреба психоактивних супстанци код деце и адолесцената (едукација здравствених радника и здравствених сарадника на територији Града Новог Сада)“.** У оквиру пројекта реализоване су укупно 3 едукације на којима су се учесници упознали са проблемима злоупотребе психоактивних супстанци код деце и адолесцената. Учесницима је подељен едукативни материјал у виду комплета који је садржао тестове, изводе са предавања и сертификат. За реализацију овог пројекта из буџета Града Новог Сада пренето је **155.407,88** динара, а укупно утрошено **119.407,88** динара.

**5)** у циљу едукације психолога и педагога запослених у систему образовања о ефектима и раним знацима употребе психоактивних супстанци, Клинички центар Војводине је реализовао Пројекат **„Рано препознавање (зло)употребе психоактивних супстанци код деце и младих (едукација психолога и педагога запослених у систему образовања)“.** У оквиру пројекта реализоване су 2 едукације у просторијама Клинике за психијатрију на којима су учесници упознати са ефектима употребе психоактивних супстанци, факторима ризика и раним знацима употребе код ученика. Учесницима је подељен едукативни материјал у виду комплета који је садржао тестове, изводе са предавања и сертификат. За реализацију овог пројекта из буџета Града Новог Сада пренето је **96.976,00** динара, а укупно утрошено **76.976,00** динара.

Јавни конкурс за доделу средстава из буџета Града Новог Сада за реализацију пројеката превенције злоупотребе дрога за 2019. годину које реализују удружења, задужбине и фондације, био је расписан 25. априла 2019. године, намењен за финансирање:

1. пројеката промоције здравих стилова живота младих без употребе дрога и промоције волонтерства у превенцији злоупотребе дрога,
2. пројеката едукације о штетном утицају дрога и превентивним мерама који обухватају едукацију деце предшколског узраста, едукацију деце школског узраста и младих, едукацију родитеља и старатеља и едукацију запослених у образовању и другим секторима укљученим у превенцију зависности од психоактивних супстанци,
3. пројеката вршњачког саветовања младих и чланова њихових породица,
4. пројеката превенције рецидива, штетних последица коришћења дроге и смањења штете, и
5. пројеката обележавања значајних датума и израде и дистрибуције едукативног и промотивног материјала.

Закључком Градоначелника утврђени су пројекти превенције злоупотребе дрога које реализују удружења, задужбине и фондације за 2019. годину у укупном износу од 1.886.616,00 динара, за реализацију 11 пројеката, и то:

1. у циљу секундарне и терцијалне превенцијеУдружење грађана „Земља живих“ реализовало је пројекат „**Психосоцијална рехабилитација и ресоцијализација оболелих од болести зависности и њихових родитеља 2019“***.* Пројектом су настављени родитељски састанци у којима психолошкиња припрема родитеље бивших зависника за повратак зависника са рехабилитације. У манастиру Ковиљ су се заинтересовани бивши зависници окупљали једном месечно у циљу превенције рецидива, међусобне подршке и помоћи у ресоцијализацији. Такође, одржани су састанци са родитељима чија се деца припремају за улазак у Заједницу и састанци са самим зависницима који се припремају за улазак у Заједницу. У циљу припреме родитеља за период који их чека након завршеног програма, одржани су састанци са родитељима чија су деца већ у Заједници. Рад са зависницима и њиховим родитељима реализован је и у току дежурстава, у оквиру којих су се свакодневно пружале информације о начину уласка у Заједницу, као и подстицајни разговори за улазак у канцеларији удружења у Новом Саду. Кроз неколико видова помоћи, са преко 1.000 пружених услуга, зависници се лакше одлучују за улазак у заједницу, а родитељи стичу нова знања из области болести зависности и, по завршетку програма, лакше прихватају своју децу након повратка кући. Приликом обележавања Светског дана борбе против дрога 26. јуна, штићеници и они који су успешно завршили програм су у непосредном контакту са грађанима делили флајере и указивали на погубну штетност злоупотребе психоактивних супстанци, истовремено сведочећи да могућност за рехабилитацију постоји. За реализацију овог пројекта из буџета Града Новог Сада пренето је **387.000,00** динара, а укупно утрошено **382.093,47** динара.
2. у циљу унапређења квалитета живота особа које ињектирају дроге и смањења штетних последица проузрокованих коришћењем дрога, удружење Превент је реализовало Пројекат **„Смањење штете у Новом Саду 15. година“**. У оквиру Пројекта, кроз непосредан контакт у свратишту и на терену, омогућен је приступ стерилном прибору за убризгавање и кондомима за 372 особе које ињектирају дроге. Поред тога, едукацијом и саветовањем о здравствено социјалним темама обухваћено је 345 особа које ињектирају дроге. У оквиру овог пројекта реализоване су и друге активности, као што су преузимање и уништавање искоришћеног прибора за убризгавање, а дељен је и информативно-едукативни материјал о безбеднијем коришћењу дрога, ХИВ-у, полно преносивим инфекцијама, коришћењу кондома, добровољном поверљивом саветовању и тестирању. Такође је подељено 4.960 шприцева, 11.613 игала, 3.515 алкохолних тупфера, 462 кувала, 235 Есмархових повески и 350 кутија за инфективни отпад. За реализацију овог пројекта, из буџета Града Новог Сада пренето је **239.360,00** динара, а укупно утрошено **239.000,00** динара.
3. у циљу обележавања значајних датума удружење Превент је реализовало Пројекат **„Обележавање 26. јуна 2019.“** у оквиру којег је путем глобалне акције „Подржи, не кажњавај!“ на градској плажи Штранд обележен 26. јун и промовисан хуманији приступ према корисницима дрога. Одржане су и едукативне радионице које су водили корисници дрога чиме је омогућено да око 40 посетилаца директно од ове циљне популације чује о дискриминаторском понашању са којим се сусрећу и која људска права се том приликом крше. Такође, волонтери су вршили поделу едукативног материјала, а посетиоци су имали прилику да се фоографишу у селф кабини и да играју друштвену игру под називом „Не ради се човече“. Пројекат је промовисан путем медија, друштвених мрежа и плаћених реклама на Фејсбуку, а досегнуто је преко 58.000 особа. За реализацију пројекта из буџета Града Новог Сада пренето је и укупно утрошено **35.800,00** динара.
4. у циљу едукације деце предшколског и школског узраста и младих, родитеља, старатеља и запослених у образовању и другим секторима, о штетном утицају дрога и превентивним мерама Црвени крст Новог Сада - Градска организација је реализовао пројекат **„Здраво одрастање 2019.“** који је акредитован од стране републичког Завода за унапређење образовања и васпитања и у категорији је обавезних програма. У оквиру пројекта реализована је едукација запослених у образовању и другим секторима укљученим у превенцију зависности од психоактивних супстанци, ради даље едукације деце предшколског узраста, основношколског узраста, родитеља и старатеља. Кроз едукативне семинаре 40 просветних радника је упознато са шест најбитнијих тема у области менталног здравља, а добили су и материјал за примену Програма који садржи разрађене синопсисе, сценарије за рад са родитељима и збирке активности и игре за децу. На овај начин, у свакодневну праксу рада са децом узраста од 5 до 10 година, имплементиране су активности које јачају ментално здравље деце, а самим тим доприносе превенцији болести зависности. Овим путем око 763 детета предшколског и млађег основношколског узраста прошло је у просеку око 45 нових игара и активности са својим васпитачима и учитељима, а путем родитељских састанака 670 родитеља је упознато са важношћу рада на подстицању дечјег самопоштовања и јачању менталног здравља деце у превенцији болести зависности и истовремено су прошли обуку за примену активности са децом на ову тему. За реализацију пројекта из буџета Града Новог Сада пренето је **193.239,00** динара, а укупно утрошено **193.238,00** динара.
5. у циљу едукације деце предшколског и школског узраста и младих, родитеља и старатеља и запослених у образовању и другим секторима, о штетном утицају дрога и превентивним мерамаЦрвени крст Новог Сада - Градска организација је реализовао пројекат **„Тематски родитељски састанци о злоупотреби дрога 2019.“**. У оквиру организације Црвеног крста образован је стручни и пратећи тим који чине лекар Клинике за психијатрију Клиничког центра Војводине, психолог и радник МУП-а, који су са различитих аспеката упознали родитеље о проблему адолесценције, начину дејства дрога и њиховом утицају на телесно и психичко здравље, промене у понашању које се јављају приликом конзумирања, облик у ком се дрога може пронаћи на улици или код куће, а указано је и на правне аспекте овог проблема и законске регулативе које прате проблем зависности од дрога. На овај начин, родитељи су добили тачне и прецизне информације о самим супстанцама и њиховом деловању, како би били у могућности да на време препознају симптоме у случају да деца почну са коришћењем. Родитељски састанци вођени су у основним и средњим школама, у трајању од 90 минута (60 минута предавања + 30 минута за дискусију), а укупно је одржано 20 састанака у 10 основних и 9 средњих школа. За реализацију овог пројекта из буџета Града Новог Сада пренето је **183.117,00** динара, а укупно утрошено **183.114,00** динара.
6. у циљу проширивања знања наставника и стручних сарадника о психоактивним супстанцама и повећања спремности да препознају проблеме ученика са поремећајем у понашању, Црвени крст крст Новог Сада - Градска организација је реализовао пројекат **„Превенција злоупотреба психоактивних супстанци у основним школама“.** У оквиру пројекта је организован стручни скуп под називом: „Превенција злоупотреба психоактивних супстанци у основним школама“, чији су реализатори били стручњаци који се баве проблемима наркоманије – лекари, инспектори СУП-а, стручни сарадници из основних школа и представници организација које се баве едукацијом младих и родитеља о начинима превенције наркоманије. Основни облици рада на стручном скупу су рад са децом - игре, вежбе и радионице и рад са родитељима - кратка предавања, вежбе, игре и интерактивни облици учења. На крају скупа наставници и стручни сарадници су добили материјал за реализацију активности у школи. За реализацију овог пројекта из буџета Града Новог Сада пренето је и укупно утрошено **177.500,00** динара.
7. Центар ВИТА је у циљу пружања психолошке, информативне и саветодавне подршке младим особама и родитељима реализовао пројекат **„На време позови - зависност улови“.** Услуге саветовања добило је 160 корисника, а у оквиру саветовалишта био је у функцији и СОС телефон отворен сваког радног дана у периоду од 12 до 16 часова. Такође, штампано је и дистрибуирано 1.000 промотивних лифлета потенцијалним корисницима услуга Саветовалишта и СОС телефона, а пројекат је промовисан у емисијама на Новосадској ТВ. За реализацију овог пројекта из буџета Града Новог Сада пренето је и укупно утрошено **156.000,00** динара.
8. у циљу промоције здравих стилова живота младих без употребе дрога и промоције волонтерства у превенцији злоупотребе дрога Превентивни центар је реализовао пројекат **„Марихуана - користиш, губиш“**. Обухваћено је укупно 129 учесника узраста од 18 до 26 година, кроз шест радионица, на следеће теме: 1. Истине и заблуде о марихуани, 2. Марихуана - порок, 3. Утицај марихуане на мотивацију, 4. Утицај марихуане на школске, спортске и друге активности, 5. Синтетска марихуана и 6. Како рећи „не“? Радионице су реализоване у просторијама Завода за здравствену заштиту студената Нови Сад. У току радионица подељен је едукативно-промотивни материјал у виду 500 агитки и 600 флајера, а студенти који су прошли радионице имали су прилику да се упознају са актуелним истинама и заблудама о марихуани, начинима на који марихуана утиче на способности учења, спортске активности, као и на свакодневно функционисање. Након сваке радионице учесници су попуњавали евалуациони упитник, а као најзанимљивију активност издвојили су извршавање задатака са наочарима које симулирају дејство марихуане. За реализацију овог пројекта из буџета Града Новог Сада пренето је **94.000,00** динара, а укупно утрошено **83.900,00** динара.
9. у циљу едукације деце основних и средњих школа о штетном утицају дрога и превентивним мерама и унапређења менталног здравља младих, Превентивни центар је реализовао пројекат **„Мали пројекат за велике људе, 2019.“**. У оквиру пројекта планирано је одржавање осам радионица у две основне и две средње школе, а приложен је доказ о спроведеној едукацији у једној средњој школи - Рачунарској гимназији "Smart". Подељен је здравствено-едукативни штампани материјал у виду флајера, агитки и брошура, а након сваке радионице ученици су попуњавали евалуционе упитнике који су показали постигнут већи ниво знања о дрогама и њиховим штетним утицајима. За реализацију овог пројекта из буџета Града Новог Сада пренето је **132.500,00** динара, а утрошено **132.000,00** динара, од чега се износ од **117.600,00** динара односи на активности за које су достављени докази о реализацији.
10. у циљу успостављања дугорочно одрживог модела програма свеобухватне подршке особама са историјом злоупотребе психоактивних супстанци, Удружење за помоћ зависницима и бившим зависницима РЕСТАРТ је реализовало пројекат **„Чиста кућа“.** У просторијама удружења у периоду од јула до децембра 2019. године континуирано су се спроводиле радионице са корисницима и њиховим породицама. Укупно је одржано 146 радионица, а 31 зависник је прошао кроз програм. Пружане су услуге психосоцијалне помоћи и помоћи у планирању и ношењу са тешкоћама за породице зависника у којима је био укључен 41 родитељ. Такође, изван просторија, на адресама где је постојала потреба, се спроводио и теренски рад за 18 корисника уз 356 излазака на терен, најчешће ради решавања питања пребивалишта и личних докумената. За реализацију овог пројекта из буџета Града Новог Сада пренето је **188.100,00** динара, а укупно утрошено **187.661,70** динара.
11. у циљу афирмације здравог начина живота и борбе против наркоманије, алкохолизма и малолетничке деликвенције код младих особа, удружење „Буте добри“ је реализовало пројекат **„Спортски дан у блоку“**. Организован је хуманитарни турнир у фудбалу и кошарци и израђене су мајице са афирмативном поруком које су подељене учесницима трибине која је реализована у МЗ "Омладински покрет". На трибини су, поред чланова удружења, говорили и станари из Блока који су се у младости суочили са проблемом наркоманије и болести зависности, а који су успели да их превазиђу и постану продуктивни чланови друштвене заједнице. За реализацију овог пројекта из буџета Града Новог Сада пренето је и укупно утрошено **100.000,00** динара.

**Преглед пренетих средстава за реализацију пројеката   
Програма превенције злоупотребе дрога за 2019. годину**

|  |  |  |  |  |
| --- | --- | --- | --- | --- |
| **I** | ***Пројекти здравствених установа*** | | | |
|  | **Ред. бр.** | **Носилац пројеката** | **Пројекат** | **Износ** |
| 1. | Дом здравља „Нови Сад“ | „За безбрижно одрастање без дроге 2019.“ | 819.674,00 |
| 2. | Дом здравља „Нови Сад“ | „Новембар месец борбе против зависности: Живот ДА дрога НЕ“ | 127.706,00 |
| 3. | Клинички центар Војводине | „Злоупотреба психоактивних супстанци код деце и адолесцената (едукација здравствених радника и здравствених сарадника на територији Града Новог Сада)“ | 155.407,88 |
| 4. | Клинички центар Војводине | „Рано препознавање (зло)употребе психоактивних супстанци код деце и младих (едукација психолога и педагога запослених у систему образовања“ | 96.976,00 |
| 5. | Институт за јавно здравље Војводине | "ПАС нису за нас у 2019. години - 4. део" | 181.495,43 |
| **У К У П Н О I** | | | **1.381.259,31** |
| **II** | ***Пројекти удружења*** | | | |
|  | **Ред. бр.** | **Носилац пројеката** | **Пројекат** | **Износ** |
| 1. | Удружење грађана  „Земља живих“ | „Психосоцијална рехaбилитација и ресоцијализација оболелих од болести зависности и њихових родитеља 2019.“ | 387.000,00 |
| 2. | Удружење Превент | „Смањење штете у Новом Саду 15. година“ | 239.360,00 |
| 3. | Удружење Превент | „Обележавање 26. јуна“ | 35.800,00 |
| 4. | Црвени крст Новог Сада - Градска организација | „Здраво одрастање за 2019.“ | 193.239,00 |
| 5. | Црвени крст Новог Сада - Градска организација | „Тематски родитељски састанци  о злоупотреби дрога 2019.“ | 183.117,00 |
| 6. | Црвени крст Новог Сада - Градска организација | „Превенција злоупотребе психоактивних супстанци у основним школама“ | 177.500,00 |
| 7. | Центар за подршку осетљивим групама ВИТА | „На време позови - зависност улови“ | 156.000,00 |
| 8. | Превентивни центар | „Марихуана - користиш, губиш“ | 94.000,00 |
| 9. | Превентивни центар | „Мали пројекат за велике људе, 2019.“ | 132.500,00 |
| 10. | Удружење за помоћ зависницима и бившим зависницима РЕСТАРТ | „Чиста кућа“ | 188.100,00 |
| 11. | Удружење "Буте добри" | „Спортски дан у блоку“ | 100.000,00 |
|  | **У К У П Н О II** | | | **1.886.616,00** |
|  | **У К У П Н О I + II** | | | **3.267.875,31** |

**ПРЕДСЕДНИК**

*Проф. др Александра Дицков*